**Tartu Erakooli eelkooli õppekava**

Õppekava koostamisel on aluseks võetud alushariduse riiklik õppekava. Õppe- ja kasvatustegevuse planeerimisel on suur rõhuasetus ainetevahelisel integratsioonil ning üldõpetuse põhimõttel. Eelkooli õppekava toetab lapse loovust, soodustab lapse arengut ja sotsialiseerumist.

**Eelkooli eesmärgid**

* Aidata lapsel kooliga kohaneda.
* Luua aktiivset positiivset suhtumist teadmiste ja kogemuste omandamisse.
* Korrastada olemasolevaid teadmisi põhiainevaldkondades.
* Arendada tunnustatud käitumisnormidele vastavat käitumisoskust.
* Anda positiivne kooli- ja õpikogemus, et luua valmisolek ja soov koolis olla.

Õppe- ja kasvatustegevus hõlmab järgmisi valdkondi:

**Keel ja kõne**

Eesmärk:Laps tuleb toime igapäevases suhtlemises. Kasutab kõnes mitmekesist grammatiliselt õiget lauseehitust. Omandab lugemise ja kirjutamise esmased oskused.

Eeldatavad tulemused: tuleb toime nii eakaaslaste kui ka täiskasvanutega suhtlemisel; suudab oma mõtteid suulises kõnes edasi anda; jutustab pildi, teksti või oma kogetu alusel; tunneb tähti ja veerib 2-3-silbilisi sõnu; kirjutab joonistähtedega lihtsamaid sõnu.

**Matemaatika**

Eesmärk:Laps suudab näha matemaatilisi seoseid igapäevatingimustes. Kasutab erinevaid ajamõisteid.

Eeldatavad tulemused: võrdleb hulki, kasutab mõisteid rohkem, vähem, võrdselt; järjestab arve 1-12 ja tunneb numbrimärke ja kirjutab neid; arvutab 5 piires, koostab matemaatilisi jutukesi.

**Mina ja keskkond**

Eesmärk:Laps mõistab ja tunnetab ümbritsevat maailma terviklikult. Omab ettekujutust enda ja teiste rollidest ümbritsevas elukeskkonnas. Väärtustab enda ja teiste tervist, oskab hoiduda tervistkahjustavatest olukordadest. Laps oskab märgata muutusi looduses. Väärtustab keskkonnasõbralikku mõtteviisi.

Eeldatavad tulemused: tutvustab ja kirjeldab iseennast; kirjeldab oma kodu, perekonda; oskab suhelda kaaslastega ja täiskasvanutega; järgib isikliku hügieeni nõudeid; teab aastaaegade vaheldumist, kirjeldab lihtsamaid loodusnähtusi.

**Käeline tegevus**

Eesmärk: laps tunneb rõõmu loovast eneseväljendusest; kujutab isikupäraselt ümbritsevaid esemeid, sündmusi ja oma kujutlusmaailma; vaatleb, kirjeldab ja kujundab ümbritsevat ja tarbeesemeid; kasutab õpitud voolimis-, joonistamis- ning maalimisvahendeid ja –võtteid.

Eeldatavad tulemused: leiab ümbritseva vaatlemisel erinevaid detaile, objekte ja nendevahelisi seoseid ning kujutab ümbritsevat vabalt valitud viisil; väljendab joonistades, voolides ja meisterdades meeleolusid ja fantaasiaid; kasutab kunstitöö loomiseks erinevaid vahendeid; kasutab materjale ja tööriistu ohutult ning sihipäraselt.

**Muusika ja loovliikumine**

Eesmärk: laps tunneb rõõmu laulmisest ja rütmimängust; suudab keskenduda kuulatavale muusikapalale; suudab ennast loovalt väljendada laulmise, liikumise, tantsimise ja rütmimängu kaudu.

Eeldatavad tulemused: laulab eakohaseid laule koos kaaslastega; kuulab tähelepanelikult muusikat ja oskab kuuldut iseloomustada; mängib kaasa rütmimänge; väljendab end loovalt muusikalis-rütmilise liikumise kaudu.

**Inglise keel**

Eesmärk: laps tunneb huvi inglise keele vastu; tunneb ja saab aru kuuldud inglise keelsetest sõnadest ja lihtsamatest väljenditest; omandab õiged hääldusalused inglise keelsete sõnade järele aimamise teel; inglise keelsete laulude, sõna- ja rütmimängude abil toimub mälu treenimine ning sõnavara seostamine.

Eeldatavad õpitulemused: laps saab aru kuuldud lihtsamatest sõnadest ja väljenditest ning oskab neile vastavalt reageerida; kordab järele õpitud sõnu ja väljendeid; laulab koos liikumistega kaasa õpitud laule ja ütleb rütmisalme.

**Lapse arengu hindamine**

Vanemad saavad lapse kohta esmast tagasisidet jooksvalt õppetöö käigus. Koondkokkuvõte antakse õppeaasta lõpus kirjalikult. Lapse arengut kirjeldatakse lapsest lähtuvalt, väärtustades saavutatut ning tunnustades lapse toimetulekut, arenemist, positiivseid hoiakuid ja huvi. Laste arengutase sõltub ka nende individuaalsetest eeldustest, varasematest teadmistest ja oskustest.